שרן השכל

ביוגרפיה

השכל נולדה למשפחה יהודית בטורונטו שבקנדה לאמיר, יליד ישראל, ופביאן בן-עזרא, ילידת מרוקו. המשפחה חזרה לישראל כששרן הייתה בת שנה. היא גדלה והתחנכה בכפר סבא, בצעירותה הייתה מעורבת במועצות התלמידים, הדריכה בתנועת הצופים, והתנדבה בעמותת "מלוא הטנא" בכפר סבא. למדה בתיכון כצנלסון ולאחר מכן במגמת תיאטרון בתיכון אנקורי ברעננה. את שירותה הצבאי עשתה כמפקדת טירונים וסמלת במשמר הגבול באזור ירושלים בזמן האינתיפאדה השנייה. לאחר השירות הצבאי למדה שנה בארצות הברית והתגוררה באוסטרליה שש שנים, שם הוכשרה כאחות וטרינרית, עבדה בבית החולים לחיות "Bondi Vet", התנדבה בעמותה להצלת חיות בר ועבדה עם תושבים ועם עיריית סידני בפרויקטים לחילוץ חיות בר, טיפול בהן, שיקומן והחזרתן לטבע.
בוגרת החוג ליחסים בינלאומיים ומדעי המדינה באוניברסיטה הפתוחה ותוכנית המצטיינים של המכללה למדינאות. בעבר עבדה כמנהלת שיווק. היא חברה במועדון הדיבייט של האוניברסיטה הפתוחה. בשנת 2014 זכתה באליפות ישראל בדיבייט לדוברים בשנתם הראשונה ואף השתתפה בתחרויות דיבייט באירופה.
השכל מתגוררת בכפר סבא. היא מנהלת אורח חיים טבעוני. דוברת צרפתית, אנגלית ועברית.
ביוני 2016 נישאה לאייל הרפז.

עמדות ופעילות פוליטית

בנערותה הייתה שרן פעילה בסניף הכפר-סבאי של תנועת "שלום עכשיו".
בשנת 2013 התמודדה למועצת העיר כפר סבא מטעם רשימת הליכוד. היא לא נבחרה למועצה אך הייתה חברה בוועדה לאיכות הסביבה של עיריית כפר סבא.
בשנת 2015 נבחרה בפריימריז למקום ה-31 ברשימת הליכוד לבחירות לכנסת העשרים, אך הליכוד זכה ב-30 מנדטים והיא לא נכנסה לכנסת.
ב-27 באוגוסט 2015 מינתה הממשלה את השר וחבר הכנסת דני דנון לשגריר ישראל באו"ם, והשכל נכנסה במקומו לכנסת. כיהנה כחברה בוועדת החוץ והביטחון ובוועדת הפנים.
השכל מכהנת כיו"ר השדולה לרפורמה באונר"א. במסגרת תפקידה, פעלה מול הממשל האמריקאי ומול המדינות התורמות לקיצוץ התקציבים לאונר"א. בכל הקשור לנושאים המדיניים היא פעילה בתחום ההסברה והמאבק בתנועת החרם על ישראל (BDS). היא הגישה הצעת חוק להחלת הריבונות הישראלית על שטחי C בבקעת הירדן.
בנוסף פועלת השכל לעצירת זיהום מי הים, הנחלים ומי התהום על ידי הרשות הפלסטינית. השכל קיבלה את אות יקירת העיר חברון בשל פעילותה לפיתוח היישוב היהודי בעיר.
השכל משתייכת לאגף הליברלי בליכוד וזכתה 6 פעמים ברציפות במקום הראשון ב"מדד החירות" של התנועה הליברלית החדשה, המדרג מידי כנס את חברי הכנסת על פי תרומתם לחקיקה המקדמת את ערכי חופש הפרט והשוק החופשי. זכתה גם במקום הראשון ב"מדד הערכי" של מכון "בצדק" שנבנה לפי תוכן הצעות החוק הנוגעות לכלכלה ולחברה, לפי עמידה בשלושה קריטריונים מרכזיים: ערבות הדדית, אחריות אישית וחירות.
תומכת באי הפללה של צרכני קנאביס ובהקלה בתנאי הרישיון לשימוש בקנאביס רפואי. תומכת בשוק חופשי כמפתח לשגשוג חברתי וכלכלי של מדינת ישראל, ויזמה שתי הצעות חוק לסגירת מועצת הדבש ומועצת הצמחים. בפברואר 2018 עברה בכנסת הצעת חוק של השכל שנועדה להפחית את הרגולציה בשוק הטלוויזיה ובכך לפתוח אותו לתחרות חופשית. ההצעה כונתה "חוק ערוץ 20" שכן ההצעה הצילה את הערוץ מסגירה ואיפשרה לו לשדר חדשות. היא הביעה את התנגדותה לחוק המאגר הביומטרי, ובעקבות כך הודחה מהוועדה שניסחה את החוק. העבירה הצעת חוק אשר מחייבת גופים ציבוריים לפרסם דרכי יצירת קשר בדואר אלקטרוני ולא רק בפקס.
בעקבות פעילותה הכלכלית, הוזמנה בשנת 2018 לייצג את מדינת ישראל בכנס יום הכלכלה של גרמניה, יחד עם נציגי מדינות G10.
השכל תומכת בשוויון זכויות מלא לקהילה הלהט"בית. שימשה כיו"ר השדולה הגאה בכנסת עד חודש יולי 2018, והתפטרה מתפקידה לאחר שהתקבל תיקון לחוק הפונדקאות אשר לא הכיל אבות יחידנים. בדירוג פעילות חברי הליכוד למען היהדות בכנסת העשרים, הגיעה למקום השני מהסוף.
בינואר 2018, בעקבות התנגדותה ל'חוק המרכולים' שניסתה הקואליציה לחוקק, עתר חבר מפלגתה דודי אמסלם לבית הדין של המפלגה בדרישה להדיחה מתנועת הליכוד, אך בית הדין דחה את העתירה ואף מתח ביקורת על עצם הגשתה.
בפריימריז בליכוד לקראת הבחירות לכנסת העשרים ואחת שנערכו בפברואר 2019 הגיעה השכל למקום ה-22 ובשל כך הוצבה במקום ה-29 ברשימת הליכוד לכנסת ה-21. היא עלתה במיקום לאחר ההתפטרות של פנחס עידן שנדרש לתקופת צינון מהכנסת. הליכוד זכה בכ-35 מנדטים והיא נבחרה לקדנציה שנייה בכנסת. בבחירות לכנסת העשרים ושתיים, הוצבה במקום ה-30 ברשימת הליכוד ונבחרה לקדנציה שלישית בכנסת.